Mikkel Bjørn (DF), 2025-01-23:
Forslaget i dag handler om tryghed, det handler om retfærdighed, det handler om ansvar og om danskernes ret til at kunne færdes frit i deres eget land uden frygt for at støde på terrorister, voldtægtsforbrydere og andre kriminelle, som har fået en dom og er udvist af Danmark, men som alligevel bevæger sig frit rundt iblandt os.
Og lad os slå det fast en gang for alle: Hvis du er dømt til udvisning af Danmark, har du ikke længere plads i det danske samfund.
Din straf er ikke udstået, før du har forladt landet, og nægter du at rejse, skal du ikke længere kunne fortsætte med at færdes frit rundt og udsætte danskerne for fare og utryghed.
Lad mig i den anledning fortælle om Sven-Oliver og hans døtre.
Dem mødte jeg for lidt mere end en måneds tid siden.
Sven-Olivers hustru, Beate, blev dræbt af en udvisningsdømt kriminel fra Udrejsecenter Kærshovedgård – en udvist udlænding, der aldrig nogen sinde skulle have haft muligheden for at sætte sig narkopåvirket ind i en bil og køre Sven-Olivers hustru og hans børns mor, Beate, ihjel.
Beate skulle have været her i dag.
Hun skulle have fejret jul med sin familie.
Men på grund af slap lovgivning, der giver udvisningsdømte kriminelle lov til at gå frit rundt, og som alle andre partier end Dansk Folkeparti her i dag forsvarer, så sidder Sven-Oliver og hans døtre nu tilbage med en sorg, der aldrig nogen sinde forsvinder. Beate blev dræbt, fordi Folketinget insisterer på, at udvisningsdømte terrorister, bandekriminelle og voldtægtsforbrydere kan bevæge sig frit rundt i Danmark, selv om de er dømt til udvisning.
Og Beate er desværre ikke det eneste offer.
Kærshovedgård huser nogle af de værste kriminelle, vi har hertillands – de samme mennesker, der gang på gang overtræder meldepligten, begår ny kriminalitet og skaber frygt i lokalområdet.
Til illustration kan fremhæves, at en enkelt beboer har overtrådt opholds- og meldepligten næsten 900 gange.
Hele 311 udvisningsdømte mennesker er ovenikøbet forsvundet fra Kærshovedgård – mordere, voldtægtsforbrydere og terrorister, som ingen har kontrol over, måske, og som potentielt stadig færdes frit rundt her i Danmark blandt borgerne.
Hvordan kan nogen her i Folketinget forklare de danske borgere, at vi som lovgivere tillader den utryghed?
Hvordan kan vi forsvare, at naboer til Kærshovedgård ikke længere tør lade deres børn lege frit i haven eller gå alene hjem fra skole?
Hvordan forklarer vi til den kvinde, der blev omringet og truet på togstationen, og som i dag lever med angst, at det er den tilstand, hun bare må leve med?
Det er virkeligheden for borgerne i lokalområdet.
Det er ikke bare tal og statistikker; det er menneskelige tragedier, der kunne være undgået, hvis der havde været en politisk vilje her i Folketinget til at tage ansvar.
Det er sund fornuft, og det er simpel konsekvens.
Udrejsecenter Kærshovedgård skal aflåses – måske med en lidt større lås end den her, men det skal aflåses.
Vi har i dag en situation, hvor voldtægtsforbrydere, bandekriminelle og terrorister kan komme og gå, hvor udvisningsdømte gang på gang overtræder meldepligten – næsten 40.000 overtrædelser blev registreret sidste år alene.
Systemet er en farce, og det er på tide, at vi som Folketing tager ansvar.
Kærshovedgård er et symptom på alt det, der er galt med dansk udlændingepolitik.
Vi ser, hvordan internationale konventioner og politisk korrekthed gang på gang prioriteres højere end danskernes tryghed og sikkerhed.
Det er ikke danske borgere, der skal betale prisen for slaphed over for kriminelle udlændinge.
Det er de kriminelle, der skal betale prisen for deres handlinger, og det starter med at sikre, at de ikke frit kan færdes iblandt os.